Visit Site
Recommended byColombia
చమ్మకు చంద్ర స్కిట్‌లో.. సత్తిపండు జమిందారు. అతడు పెళ్లి చేసుకుని భార్యను తీసుకుని వస్తాడు. అతడు రావడమే ఊరివాళ్లంతా.. ‘అయ్యా జమిందారయ్యా’ అంటూ చేతులకు ముద్దులు పెడుతూ, మొక్కుతూ ఉంటారు. సత్తిపండు కూడా అంతే గంభీరంగా కనిపిస్తాడు. అదంతా చూసిన భార్య.. ‘ఇంత పెద్ద జమిందారి ఇంటికి కోడలు కావడం నిజంగా నా అదృష్టమండీ..’ అంటుంది. ‘ఇంకా ఏం చూశావే.. మా జనాల అభిమానాలు ఆచారాలు చూస్తే ఇంకా ఆశ్చర్యపోతావు’ అంటాడు సత్తిపండు(జమిందారు). ‘అవునండీ.. మన ఆస్తి ఎంత ఉంటుంది?’ అని అడుగుతుంది భార్య.
‘నాకూ సరిగా తెలియదే.. మన పని వాడికి తెలుస్తుంది. పిలుస్తాను ఆగు’ అంటూ ‘రేయ్ రామూ.. రేయ్ రామూ’ అంటూ పిలుస్తాడు. అప్పుడు వస్తాడు చంద్ర పనివాడు రాము గెటప్‌లో. ‘అవును రామూ.. మన ఆస్తి ఎంతుంటాదిరా?’ అడుగుతాడు గర్వంగా రాము. ‘మన ఆస్తి 2వేల కోట్ల 53 లక్షల 40 వేల 350 రూపాయల 41 పైసా ఉంటుందయ్యా’ అంటాడు పనివాడు రాము(చంద్ర). అది విన్న జమిందారు భార్య.. ‘అంత ఆస్తికి మీరే యజమానులా?’ అంటుంది ఆశ్చర్యంగా. ‘నేనే యజమాన్ని ఏంటే ఇవాళ్టి నుంచి నువ్వు కూడా యజమానురాలివే.. తాళాల గుత్తే నీది’ అంటూ.. ‘రేయ్ రామూ ఆ తాళాల గుత్తి ఇటు ఇవ్వు’ అని అడుగుతాడు సత్తిపండు(జమిందారు). ‘కుదరదయ్యా’ అంటాడు రాము. అక్కడ నుంచి మొదలవుతుంది అసలు కథ.
గోడ మీద ఫొటో(గెటప్ శ్రీనుది) చూపిస్తూ..‘మీ నాన్న కేశవరావు.. ఆడవాళ్ల చేతిలో పెత్తనం పెట్టొద్దని, ఆడపెత్తనం బోడి పెత్తనం అని వీలునామాలో రాశాడయ్యా’ అనే సాకుతో తాళాల గుత్తి ఇవ్వడు రాము. తర్వాత హనీమూన్‌కి వెళ్లడానికి రెండు మూడు లక్షలు అడిగిన జమిందారుకి.. ‘అయ్యా లైట్ ఆఫ్ చేసి ఆన్ చేయడానికి రెండు మూడు లక్షలు ఎందుకయ్యా.. మన పక్కనే ఉన్న గొడ్లపాకలోకి వెళ్లి రెండు మూడు రోజులు గడిపి రండయ్యా’ అంటూ రెండొందలు చేతిలో పడతాడు. ‘అదేం న్యాయం’ అంటూ గొడవపడిన జమిందారుతో.. ‘పెళ్లి చేసుకుని వచ్చిన వారసుడికి రోజుకి 200 మాత్రమే ఇవ్వాలని మీ నాన్నగారు వీలునామాలో రాశారయ్యా’ అంటాడు రాము.
Chammak Chandra
ఇక పనివాడు రామూ.. తన భార్య పిల్లలు విషయానికి వస్తే.. లగ్జరీ లైఫ్ ఇస్తూ.. భార్యతో తన పిల్లల్ని సినిమాకు ఫ్లైట్‌లో తీసుకుని వెళ్లమంటాడు. అదంతా విన్న జమిందారు భార్య.. ‘చూశావా? ఆ పనివాడికి రెండో భార్యనైనా బాగుండు’ అంటూ జమిందారు గాలితీసేస్తుంది. కనీసం సినిమాకు వెళ్లడానికి కూడా జమిందారికి 500 ఇవ్వకుండా చుక్కలు చూపిస్తాడు రాము. దాంతో ‘కనీసం దూరంగా వెళ్లిపోయి.. ఏ కొట్టో పెట్టుకుని బతుకుదాం’ అంటుంది జమిందారు భార్య. దాంతో ఇద్దరూ లగేజ్ తీసుకుని.. బయలుదేరతారు. ఇళ్లు వదిలి వెళ్లిపోతున్న జమిందారుని.. ‘అయ్యా.. వెళ్లొద్దయ్యా.. మీరు మాట వినకపోతే.. నాలుగు పీకైనా సరే అడ్డు చెప్పాలని మీ నాన్నగారు వీలునామాలో రాశారయ్యా’ అంటూ రెండు పీకుతాడు కూడా.
అదంతా చూసిన జమిందారు భార్య.. ‘అయ్యా నేను వెళ్లొచ్చా?’ అని పనివాడ్ని పర్మీషన్ అడగడం, పనివాడు వెళ్లమని పర్మీషన్ ఇవ్వడం, భార్య వెళ్లిపోతుంటే.. జమిందారు ఏడుస్తూ.. ‘ఆగవే.. నువ్వు వెళ్లిపోతే.. కనీసం ఆ రెండు వందలు కూడా ఇవ్వడే’ అని తన బాధని చెప్పుకోవడం భలే ఫన్నీగా అనిపిస్తుంది. స్కిట్ అయిన తర్వాత జడ్జెస్ నాగబాబు గారు.. బాగా నవ్వుతూ ‘చాలా హిలేరియస్‌గా ఉంది’ అంటూ పొగడ్తలు గుప్పించగా.. ‘డబ్బు ఉండి అనుభవించలేనోడు దరిద్రుడు’ అంటూనే రోజా నవ్వించారు.
ఈ షో కోసం ఈ లింక్ మీద క్లిక్ చేయండి.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.